Vendsyssel Elite Badmintons imponerende sejrsstime blev brudt tirsdag aften på udebane mod Værløse.

To af topklubberne i Badmintonligaen tørnede tirsdag aften sammen i Værløse, hvor det sjællandske hjemmehold trak det længste strå i opgøret mod Vendsyssel Elite Badminton. Værløse vandt opgøret mod nordjyderne med 4-2 og brød Vendsyssels imponerende stime, som før tirsdagens kamp talte seks sejre på stribe. Kampen i Værløse varede mere end tre timer og bød på flere tætte opgør. Fem af de seks kampe gik ud i tre sæt, men Værløse havde marginalerne på deres side og vandt tre af de fem tre-sættere. Vendsyssels to sejre blev sikret i single. Damesinglen Beiwen Zhang vandt i tre sæt over Anna Thea Madsen, mens Raul Must sikrede VEB en sejr i herresingle efter 27-25 i tredje sæt over Værløses Mikkel Mikkelsen. Værløse rykker med sejren forbi Vendsyssel i tabellen og op på andenpladsen i Badmintonligaen. VEB er nummer fire før sidste spillerunde, hvor nordjyderne hjemme i Skagen møder Team Skælskør-Slagelse, som ligger nummer tre i ligaen.